PUNTEA 


MIRCEA COTÂRŢĂ 


Zăpada îşi întinde mîinile prin veşnicia iernii ce cuprinde 
întreaga planetă, acaparindu-ne gîndurile şi dorinţele. Totul e 
monoton. Nici nu mai ştii cînd începe şi cînd se sfirşeşte lumina ce 
se cristalizează pe trupurile noastre. 

Peste tot doar albul cu reflexe albastre. Privim prin peretele 
transparent al clădirii la un grup care, în mijlocul nămeţilor, frigea 
grăbit nişte fluturi gigantici. Agitîndu-se în jurul focului, răzuise la 
repezeală puful de pe ei. Deşi nu-i simțeam, ştiam din experienţă ce 
miros grețos se va răspîndi. Zăpada atirna leneşă pe crengile 
arbuştilor. De undeva a apărut un bărbat însoţit de două reptile 
bipede cu epiderma sticloasă. Caninii le ieşeau printre buze. Una 
din ele, văzînd grupul, începu să saliveze. O spumă gălbuie i se 
prelingea pe la colţul botului. Bărbatul ţipă, agitind mîinile prin aer. 
Grupul o luă la fugă. Strîngînd ce mai putuse apuca. Rămas singur, 
bărbatul se aşeză lîngă foc şi începu să mănince. Reptilele aşteptau 
liniştite să roadă părţile se vor rămîne de pe urma omului 

Am privit cifrele afişajului de pe hol. Peste două ore vor începe 
iar durerile de stomac. Cît voi mai aştepta? Am întors spatele 
zidului transparent, apropiindu-mă de panoul verde mat cu cele 
patru butoane pe care era gravat: peisaj, erotism, forţă, oniric. 

Dacă aşteptarea se prelungea, te puteai distra ca să-ţi mai treacă 
din timp. Răbdarea era una din condiţiile împlinirii dorinței. Am 
ezitat cu degetul în dreptul celui de-al doilea buton. Am apăsat pe 
primul. Tavanul se coloră în vîrtejuri de nuanţe ce picurau forme 
plutind în jurul meu. Treptat, camera deveni uşor imponderabilă. 
Trupul îmi aluneca orizontal pe sub imaginile ce se formaseră. Nu 
era ce speram, dar îmi mai îmblînzea aşteptarea ce se cuibărise-n 
mine. Pînă la urmă n-a mai venit nimeni. Nu era cine ştie ce, dar, 


dacă erai refuzat şi a doua oară, te puteai aştepta să devii o umbră. 
Am plecat, strecurîndu-mă prin culoarele indiferente. Miine o zi cu 
speranțe reci. La ieşire m-am oprit în fata înregistratorului. 

— Mă voi întoarce — am spus pe un ton cît mai senzual posibil. 

Ştiam că vor analiza inflexiunile vocii. Dacă fonograma era 
negativă, voi fi respins. 

Aici veneau din toate colţurile speranţei pentru îndeplinirea 
dorințelor, oricît de mărunte ar fi fost. Nu ţi se cerea în schimb decît 
să-i iubeşti. Nimeni nu ştia cum arătau. Se păstra doar amintirea 
unor ființe cu conturul neclar înconjurat de o aureolă orbitoare. 
După unii, ar fi avut şi aripi ce le atîrnau greoi pe umeri. Pentru 
mine nu avea nici o importanţă. Puțin îmi păsa de felul cum arătau. 
Vroiam doar să ştiu dacă am dreptate sau nu. Se spune că pe cei mai 
iubitori, drept răsplată, îi luau în lumea lor, de unde nu mai 
reveneau. 

Afară, frigul îmi zgîrie faţa. Am trecut prin pereţii cubului 
transparent, aşezîndu-mă pe scaunul solitar din mijlocul lui. Mi-am 
pus mîinile pe genunchi, concentrîndu-mă. Tot de la ei îl aveam. Ca 
şi restul. A fost uşor: le-am spus că-i iubesc. Nu este greu să-ţi 
modifici vocea. Uneori mă întreb dacă s-ar mai putea trăi fără ei. 
Nici nu încerc să mă gîndesc la ce-ar fi. Ei ne dau totul şi cer mai 
nimic. Am intensificat, concentrarea. Planul de sub tălpi a devenit 
fosforescent. Simţeam cum se contopeşte cu mine. Cubul s-a ridicat 
uşor, plutind deasupra solului. Trebuia să mă mişc puţin pînă 
mîine. Locuiam destul de departe şi pînă m-aş fi întors pierdeam 
dreptul de a mă mai prezenta în faţa lor. Frigul devenise cenușiu. 
M-am oprit în josul pantei, privind înapoi la clădirea 
dreptunghiulară din care ieşisem. Iradia o lumină ce nu lăsa umbre 
arbuştilor din jurul ei. Cerul permanent acoperit cu nori se 
prelingea peste gîndurile mele. De o parte şi de alta a drumului se 
înşirau pomii globulari plini de ţepi. Îmi plăcea culoarea lor roşie ce 
spărgea uniformitatea gheții. Noaptea, se picura treptat peste nori. 
Am oprit în dreptul unui adăpost. Galbenul structurii sferice era 


odihnitor. Stăteam nemişcat încercînd să dorm. Citeva umbre 
ghemuite au trecut prin faţa mea. Am rămas indiferent. Mi s-a părut 
că una din ele s-a oprit ca să mă privească. A plecat. Încet am 
alunecat în somn, plutind spre ochii ei albaştri. Balansarea m-a 
azvârlit în realitate. 

Umbrele erau strînse în jurul meu agăţate de pereţii cubului. 
Am ris de gestul lor inutil. Nu aveau dreptul să se atingă de cei 
asemenea mie. Făceau parte din cei cu fonograma negativă. 
Fuseseră lăsaţi la voia întîmplării. Se descurcau scormonind prin 
zăpadă după rădăcini sau vînînd fluturi gigantici. Erau concuraţi şi 
pîndiţi de crescătorii de reptile, care, cum îi vedeau, îi alungau. 
Fiinţe cu totul inferioare umbrelor. Trăiau fără să-şi dorească nimic. 
Nici unii nici alţii nu merită să-i bagi în seamă. 

Văzînd că nu pot să facă nimic au început să împingă cubul. 
Pînă acum nu s-a pomenit să fie violenţi. Dacă ne făceau rău erau 
căutaţi şi dezintegraţi de cei ce îndeplineau dorinţele noastre. De 
aceea, cînd ne vedeau, preferau să fugă de noi. S-au opintit într-un 
ultim efort şi m-au răsturnat. N-am mai avut timp să mă concentrez 
ca să plec. Am picat, trecînd prin peretele din dreapta cubului. 
M-am afundat în răceala zăpezii. Mă fixau temători, înghesuindu-se 
unul în altul. Erau bine închişi în zdrenţele lor. Nu le vedeam decît 
ochii. Umbre! Fiinţe demne de dispreţ! să nu fii în stare să te prefaci 
că-i iubeşti! Îi priveam stînd în coate. Le era frică de mine. 

— Îndreptaţi-mi cubul! 

Imediat s-au repezit, îmbrîncindu-se. Cînd să intru în el, unul 
din ei mi-a pus mîna pe umăr. Părea femeie. Avea priviri albastre, 
cum îmi plăcea mie. Păcat că era cu ei! 

— Ce vrei? 

N-a răspuns. Mi-a luat mîna, nevrînd să-mi mai dea drumul. 
Am ridicat pumnul ca să lovesc. S-a ferit. Mi-a făcut vînt în zăpadă. 
Am crezut că vor sări peste mine, dar nu s-au mişcat. Am vrut să 
intru în cub, dar mi-au tăiat calea. 

— Ce doriţi? 


— Nu-ţi putem spune. Trebuie să vezi. 

Am tresărit. Se credea că sînt muţi. Un fel de animale. Oameni 
decăzuţi ce nu mai aveau dreptul să vorbească. Unul din grup se 
opri în faţa mea. Nu ştiam ce avea de gînd să facă. Mă săltă pe 
umăr. Cu grijă. M-am zbătut, dar nu mai puteam scăpa. 

— Lasă-mă! 

Alergau prin zăpadă de parcă nici nu exista. Cu cît măreau 
pasul, aerul din jurul lor se materializa în dungi argintii ce vibrau 
metalic. Mi-au dat drumul în faţa unui adăpost făcut din blocuri de 
gheată. Dacă mîine nu voi fi la timp înapoi, îmi vor analiza psihicul 
şi atunci degeaba te mai prefaci. Înăuntru, un trup întins pe jos. 

— Ajută-ne! Nu mai poate merge — vorbi unul din ei. 

— Ce-a păţit? 

— L-a atacat un crescător de reptile. N-a vrut să-i cedeze un 
fluture. 

— Cum vreţi să vă ajut? 

— Să doreşti, măcar o dată, şi pentru altul. 

Era pentru prima oară, din cîte ştiu, că cineva este atacat pe 
planeta asta. Primul pas este greu de făcut, că după aceea totul 
devine obişnuinţă. 

— Nu pot. Mi se va îndeplini dar, dacă se va afla, ajung ca voi. 
La ce bun? 

Linişte. Auzeam şoapta de tăcere a timpului. 

— Îţi mulțumim că ai fost sincer cu noi mi se adresă umbra cu 
ochi albaştri. Duceţi-l înapoi! — ordonă celorlalţi. 

— Eşti femeie? — am întrebat curios. 

A dat din cap că da. I-aş fi mîngîiat culoarea privirii. Îmi părea 
rău că rămînea cu ei. 

A doua zi am pătruns în clădire. N-am aşteptat mult de data 
asta. Prin zid a trecut o piramidă sidefie. S-a apropiat de mine, 
absorbindu-mă. După câteva clipe s-a descompus în aer, lăsîndu-mă 
singur într-o încăpere roşie ai cărei pereţi pulsau. De fiecare dată 
cînd am cerut un lucru, totul se petrecea mai simplu: dacă nu 


precizam detaliile, mi se prezentau mai multe variante pînă ce mă 
opream la una. Acum era cu totul altfel. Vroiam confirmarea unei 
bănuieli. În aer a apărut imaginea prietenei mele, zbătîndu-se de 
plăcere într-o îmbrăţişare invizibilă. Eram chiar în mijlocul imaginii 
trupului ei. A început să se dilate, umplînd camera, sufocindu-mă. 
Nu se mai vedea nimic clar. Îmi auzeam bătăile inimii. Respiram 
din ce în ce mai greu. Îmi vijtiau timpanele. Mi-am dus mîinile la 
cap. Simţeam înțepături în tot corpul. 

— Ajunge! — am strigat cît am putut de tare, nemaisuportind. 

Imediat a dispărut imaginea. Din aer s-a întrupat piramida. M-a 
înghiţit. M-am trezit lîngă cub. Am stat mult timp în el, cu bărbia 
rezemată în piept. Am plecat cît de repede am putut. M-am 
concentrat ca să măresc viteza. Broboane de sudoare îmi curgeau 
peste pleoape. În cale mi-a ieşit un grup asemănător cu cel din 
noaptea trecută, trecînd drumul cu o targă în mijlocul lor. N-am mai 
putut să mă opresc. Am izbit targa din plin. N-am simţit nimic. Am 
privit în urma mea. Nu se mişcau. Stăteau în genunchi uitîndu-se la 
cel lovit. N-aveam ce să le fac. Şi-aşa nu existau pentru nimeni. 
M-am oprit după ce mă mai liniştisem. Am preferat să mă plimb 
prin zăpadă. Ajunsesem într-o zonă cu somptuoase construcţii 
răzleţite. M-am întins pe jos. Frigul mi se strecurase în suflet. Ca să 
uit de mine, am început să mă gîndesc la ce povesteau alţii a căror 
dorinţă fusese să vadă şi alte planete. Sînt locuri unde soarele e 
imens şi roşu, unde cîmpiile sînt acoperite cu ceva verde. Au văzut 
totul doar din navele transparente ce pluteau paralel cu denivelările 
solului şi ale vegetației. Nimeni din cei ce au călătorit nu i-au văzut 
pe locuitorii acelor planete. Navele erau etanşe şi nu se putea ieşi 
din ele. Alt tip de transport nu se cunoaşte. Ne era oferit tot de ei. 

Gindurile îmi săreau de colo-colo. Da, asta era! Ne ofereau 
numai lucrurile pe care ştiau să le facă. Bănuiala a apărut din ziua în 
care, chemînd-o, n-a venit. Conform înregistrării de verificare, ar fi 
avut o indispoziţie. Dar le cerusem o fiinţă care să vină cînd vreau 
eu. M-am ridicat, mergînd la voia întimplării. Înregistrările pot fi 


aranjate. Şi eu am procedat de multe ori în felul acesta ca să scap de 
vizite ce nu-mi făceau nici o plăcere. 

Nu mi-am dat seama cînd m-am trezit în dreptul unei intrări. 
Am sunat îndelung. Mi s-a deschis. În faţa mea stătea un omuleţ 
plin de riduri. S-a uitat la mine. 

— Intră! — mi-a spus, zîmbind printre urmele pe care timpul le 
zgîriase pe fața lui. În lumea noastră sîntem totuşi singuri — a 
continuat el. 

Am vrut să-i explic de ce m-am oprit la uşa lui dar mi-a întors 
spatele, fără să mai spună ceva. M-am luat după el, străbătînd holul. 
Am pătruns într-o seră imensă, plină cu tot felul de plante. Unele 
dintre ele nici nu mai existau. M-am oprit în mijlocul lor. 

— Ce cald este! — am zis ca să sparg tăcerea. 

Gazda îmi tăcu semn cu mîna să tac. Asculta atent ceva ce-mi 
scăpa. Începuse să mă copleşească liniştea care se tot prelungea. Mă 
privea fix şi iar îmi zîmbi, destins. 

— Nu este mereu bună încrederea în ei. 

— Adică? — îl întrebai surprins. 

Rise. 

— Te-ai dus la ei — continuă el fără să mă bage în seamă. 

— De unde ştii? 

— Plantele îmi şoptesc totul. 

Am avut senzaţia că sînt complet dezbrăcat. 

— Dorinţa mea a fost să cresc plante — murmură el, indiferent la 
starea prin care treceam. 

— De ce mi-o spuneți tocmai mie? 

— Ştii ce te-a împins să vii la mine? 

— Zăpada nu te poate consola. 

— Mi-am dorit plante unice. Cum nu mai sînt pe planeta 
noastră. 

Doar ale mele — spuse ca şi cum nu m-ar fi auzit. Pentru asta 
m-am prefăcut că-i iubesc. Toţi facem la fel. 

— Greşiţi. 


— A, te referi la nenorociţii aceia care umblă de colo-colo? Nu 
merită interes. Nişte naivi. Ce rost are să te chinui în frig? 

— Nu cred că avem dreptul de a-i judeca. 

— Tu nu te prefaci? — îmi zimbi bătriînul. Femeia pe care ţi-ai 
dorit-o, nu tot ei ţi-au dat-o? Nu sînt ei voinţa ta? 

— Dumneavoastră nu depindeţi de ei? 

— De ce să-i dezamăgim dacă ne cer aşa de puţin? Nu ei ne-au 
învăţat să minţim. Cred că sînt totuşi drepti. 

— Iubirea pe care o vor ei cere sinceritate. 

— Se vede că eşti tînăr. Da, iubirea cere sinceritate, dar şi 
sinceritatea nu poate fi decît dacă răspunde unui interes comun. 
Chiar dacă se exprimă diferit. Sînt convins că o parte din noi sîntem 
asemenea lor. 

Am tăcut. Îl priveam. Îmi zîmbi, milos. 

— Fiecare rid de pe faţa mea reprezintă o clipă de dilemă. Îţi 
repet: majoritatea minţim. Şi pe ei, dar şi pe noi. Cei care se prefac 
cel mai bine sînt luaţi în lumea lor. Ştiai? Cu toţii bănuim că acolo e 
bine. Eu nu vreau să fiu acolo. Îmi ajung plantele. Din clipa în care 
am găsit limbajul plantelor, n-am mai avut nevoie de ei. Uneori mă 
duc şi le spun că-i iubesc. Ca să nu vină peste mine. Să nu afle. Am 
specii unice de plante. Le-am stimulat forţa din ele. Îți pot provoca 
explozii pe creier, dacă le vrei răul, lor sau mie. Te pot ajuta să 
ajungi acolo unde vrei chiar dacă dorinţa îţi zace în subconştient. 

— Şi totuşi, aceeaşi întrebare: de ce mi le spuneţi tocmai mie? 

— Există clipe asemenea apelor care te înghit. Eu am scăpat. 

Mă uitam la el. Era rîndul meu să zîmbesc. 

— Nu te voi sfătui să ieşi din ea. Tu trebuie s-o faci dacă crezi că 
merită. Ascultă-mă: du-te la ea. Ţi s-a confirmat o bănuială. 

Mă uitam la el şi nu înţelegeam. 

— Între certitudine şi bănuială e o diferenţă. 

— Cît valorează diferenţa asta? 

— Uneori o viaţă. Du-te la ea şi priveşte-o! Doar atît. 

— Bine, plec — i-am răspuns. 


— O clipă. l-ai oferit vreodată ceva. 

— Doar iubirea mea. 

— De-a lungul anilor — începu el iar să vorbească, fără să mă 
mai bage în seamă - mi-am dorit plante pe care să nu le mai am de 
la ei. Acum nu mi-a mai rămas decît să obţin specii care să ştie să fie 
şi după ce nu voi mai exista eu. 

I-am respectat tăcerea. 

— Îţi voi da una. Doar pentru tine. Rezistă la frig. Să faci rost de 
pămînt albastru. 

Stăteam în zăpadă cu planta strînsă la piept. Aş fi putut să iau 
cubul, dar am preferat să merg pe jos. M-a primit ca de obicei. Era 
prea frumoasă ca să nu-i cedez. Am rugat-o să aştepte puţin. Am 
privit vasele cu plante ornamentale. 

— Ai pămînt albastru într-unul din ele? 

— Da. În cel de sus. 

Fără să-i cer voie, am smuls floarea din el, punînd-o pe a mea. 

— Îţi place? 

A ridicat indiferentă din umeri. 

Cuvîntul îmi atirna de buze ca un bolovan. Pe vremuri, din el se 
cernea ziua. 

— Mi-a dat-o un bătrîn. Nu i-am promis că voi avea grijă de ea, 
dar e o plantă. 

Se uita la mine şi zimbea. Hăuri se deschideau în suflet. 

— Vreau muzică! — i-am spus brusc. Vreau să dansezi cu mine! 
Numai în braţele mele! 

Am dat drumul la muzică. Cercurile imobile de lumină colorată 
de pe pereţi au început să alunece în toate sensurile. Apoi s-au 
desprins de pe ziduri, plutind lent în jurul nostru. Îi priveam trupul 
cum nu mă mai uitasem nicicînd la el, vrînd să descopăr pînă şi cea 
mai mică urmă lăsată de celălalt pe pieptul ei, pe această întrupare a 
dorințelor mele. Cineva mă chema. M-am uitat către plantă. 

Treptat m-a toropit o ceaţă galbenă. Nu mai vedeam nimic, nu 
mai auzeam nimic. Am ieşit din ea pe un culoar ce nu se mai sfîrşea. 


Mă cuprinsese disperarea de cînd tot mergeam. Am început să 
alerg. Tot mai repede. M-a oprit un zid M-am întors, dar n-am putut 
să fac un pas. În spatele meu, un alt perete mi se oferea rece. 
Resemnat, m-am aşezat pe podea, rezemindu-mă cu spatele de el. 
Am căzut prin el. Jumătate din trup mi se afla într-o sală imensă. 
Am vrut să trec înapoi, dar nu se mai putea. Zidul se opunea. M-am 
speriat. Dacă voi rămîne înțepenit pentru totdeauna! M-am zvîrcolit 
şi corpul mi-a alunecat în sală. Pe lîngă mine treceau, fără să mă 
vadă, ființe cu pielea albastră. Altele stăteau ghemuite în prisme cu 
irizaţii verzi. Erau cuplate cu sfere transparente. l-am urmărit atent 
pe cei ce ne dădeau totul. Nici nu mă simțeau. Am trecut printre ei 
fără să fiu oprit. Am văzut un culoar care m-a dus într-o încăpere. 
Era plină cu cei aleşi. Liniştiţi şi încrezători. Nici unul nu părea 
bătrîn. Bărbaţii priveau femeile Nu se speriau de fiinţele albastre 
care începuseră să vină şi să-i ia de mînă, încet cu blîndeţe. l-am 
urmat înapoi, în camera din care sosisem. Îi aşezau în sferele 
umplindu-se cu lumini albe ce se strecurau în prisme, făcîndu-le de 
un mat orbitor. Încăperea se golea de liniştea imobilă, sferele 
rămîneau goale. Urma un moment de tăcere. Prismele se topeau în 
valuri de energii, în locul lor rămînînd corpurile tinere ale ființelor 
albastre ce reveneau lent la viaţă. Am înțeles: preţul dorințelor 
noastre împlinite. Am plecat. Nu mai aveam ce vedea. Am luat-o pe 
primul culoar ce mi-a ieşit în cale. Am coborit nişte trepte. Am 
rămas ca împietrit. Nu ştiam ce să mai fac. În faţa mea zăcea o navă 
imensă. M-am apropiat. Cu teamă. Am pătruns în ea. Totul era 
degradat şi abandonat. Nu cred că mai putea fi vreodată folosită. 
Crăpături în panouri, fire atîrnînd, pereţi protectori desprinşi, 
ecrane sparte, tuburi îndoite. Am simţit nevoia să plec, să ies cît mai 
repede din clădirea lor. Am apucat-o la nimereală pe un alt culoar. 
O nouă sală cu zidurile pline de butoane pe care erau gravate cifre 
şi litere. Mă uitam mirat. Abia am avut vreme să mă feresc de o 
arătare metalică ce intrase zumzăind. A trecut indiferentă. Totuşi nu 
puteam merge mai departe. Am atins unul din butoane. Pe podea a 


apărut imaginea unui om care, după ce-i asigura de iubirea lui, le 
cerea să-i îndeplinească o dorinţă. Apoi chipul alunecă pe sub 
tălpile mele. După el apărură o serie de date. Cifrele: anul naşterii. 
Literele: inițialele numelui. Am început să mă caut. Eram pe primul 
rînd. Am apăsat. Mi-a apărut imaginea, cerînd. Au urmat cuvintele. 
Ultimele rînduri m-au tăcut să tresar. 

DORINŢĂ: confirmarea unei bănuieli. 

VIITOAREA DORINŢĂ: nu va mai fi. 

SCOP: va fi ales. 

M-am întors. Ciudăţenia metalică revenise. Neant, m-am lovit 
de ea. A început să urle. Nu era mare. Am luat-o în miîini ca să dau 
cu ea de podea. Auzeam paşii fiinţelor albastre. M-am pierdut într-o 
ceaţă galbenă ce cobora din toate părţile, învăluindu-mă. Cădeam. 
M-am oprit pe podeaua camerei, iar ea mi s-a materializat 
instantaneu în braţe. Dansam. 

— De cât timp stăm îmbrăţişaţi? 

— De cîteva minute. 

Am privit planta. Părea mai mare. Am plecat imediat. Stăteam 
la uşa bătrînului şi sunam, dar nu mai răspundea. 

Mai bine nu-mi dădea floarea! Mai bine nu mai aflam că ei îţi 
satisfac totul. Chiar şi confirmarea unei bănuieli, fără să-ţi spună 
dacă este adevărat sau nu. Cu ea nu mai putusem să rămîn. l-am 
spus că poate să facă ce doreşte. 

Am plecat, lăsîndu-i planta pe prag. 

Zile în şir m-am plimbat prin casa dăruită de ei, aşteptindu-i să 
vină să mă ia. N-au apărut. Nimeni nu ştie cum şi cînd sosesc. 
Uneori mă gîndeam la ea. Veşnic ar fi fost între noi o bănuiala. 
M-am hotărît. Am părăsit totul, pornind pe jos în căutarea 
umbrelor. Am dat peste un grup ghemuit în zăpadă. Cînd m-au 
văzut, au vrut să fugă. Le-am făcut semn să se oprească. M-am 
apropiat de ei cercetîndu-le culoarea ochilor. 

— Caut o femeie cu ochii albaştri. Nu ştiţi unde e? 

Nu mi-au răspuns. Au plecat. M-am luat după ei. În felul acesta, 


poate voi da peste ea. În fiecare om există o punte fragilă către 
ceilalţi. Dacă am avea curajul s-o trecem! Am alergat ca să-i ajung 
din urmă. Unul din ei s-a întors. 

— Tăcerea noastră nu ţi-a fost de ajuns? — se răsti el. 

— Trebuie s-o găsesc! 

— Avem un bătrîn pe o targă. Unul de-al tău a trecut peste el. 
Nu vei avea curajul să fii cu noi. Pleacă! 

Cu timpul m-au acceptat. Citeodată treceam prin apropierea 
clădirii fiinţelor albastre. Veneau în continuare oameni să li se 
îndeplinească dorinţele. Nu ştiau preţul. Priveam cu amărăciune la 
umbre. Nici ele nu mai puteau să ierte. Dacă am s-o găsesc, îi voi 
cere să mă ierte că nu am ajutat-o atunci. Dacă va spune da, vom fi 
primii care au trecut puntea, iar după noi poate vor mai veni şi alţii. 
Am ridicat capul, privind norii. Nimeni pe planeta asta nu s-a gîndit 
să vadă cum răsare sau cum apune soarele. 


